b'\n_START_ARTICLE_\nStyrkepr\xc3\xb8ven\n_START_PARAGRAPH_\nStyrkepr\xc3\xb8ven, ogs\xc3\xa5 kalt Den Store Styrkepr\xc3\xb8ven Trondheim\xe2\x80\x93Oslo, er et 540 km langt sykkelritt med start i Trondheim og m\xc3\xa5l i Oslo. Det er ogs\xc3\xa5 kortere traseer._NEWLINE_Rittet ble f\xc3\xb8rste gang arrangert i 1967 med 121 deltagere. Initiativtaker var Erik Gjems-Onstad fra SK Rye. Fra 1899 hadde distansen v\xc3\xa6rt gjennomf\xc3\xb8rt som rekordfors\xc3\xb8k av enkelt-ryttere.  Fra 1967 ble den arrangert hvert \xc3\xa5r, og i 1979 var det for f\xc3\xb8rste gang over 1000 deltagere med. Det forel\xc3\xb8pige h\xc3\xb8ydepunktet hva gjelder antall deltagere kom i perioden 1990\xe2\x80\x9392. I disse \xc3\xa5rene var det over 5000 deltagere med fra Trondheim hvert \xc3\xa5r. Oslo Cyklekrets var arrang\xc3\xb8r til og med 2013. Fra 2014 er Styrkepr\xc3\xb8ven et eget aksjeselskap.\n_START_SECTION_\nTras\xc3\xa9\n_START_PARAGRAPH_\nStyrkepr\xc3\xb8ven starter ved Nidarosdomen i Trondheim sentrum. Deretter g\xc3\xa5r l\xc3\xb8ypa ut p\xc3\xa5 E6, og f\xc3\xb8lger E6 inn i Oppland fylke, til l\xc3\xb8ypas h\xc3\xb8yeste punkt p\xc3\xa5 Hjerkinn (1000 moh etter 170 km). L\xc3\xb8ypa f\xc3\xb8lger E6 videre til Domb\xc3\xa5s, Otta og videre til Kvam (270 km). _NEWLINE_Etter Kvam f\xc3\xb8lger l\xc3\xb8ypa E6 videre til Kvitfjell (300 km), og forlater E6 ved \xc3\x98yer for \xc3\xa5 sykle \xc2\xabgamleveien\xc2\xbb inn til, og gjennom Lillehammer (360 km). L\xc3\xb8ypa f\xc3\xb8lger \xc2\xabgamleveien\xc2\xbb, fylkesvei 213, til Moelv, videre Mj\xc3\xb8sbrua over til vestsida av Mj\xc3\xb8sa, deretter riksvei 4 til Gj\xc3\xb8vik. Videre f\xc3\xb8lger l\xc3\xb8ypa fylkesvei 33 forbi Lillo, Bilitt og Skreia til Minnesund._NEWLINE_Fra Minnesund f\xc3\xb8lger l\xc3\xb8ypa Trondheimsveien til Eidsvoll Verk, R\xc3\xa5holt og Dal til Jessheim. Fra Jessheim g\xc3\xa5r l\xc3\xb8ypa parallelt med E6 til Kl\xc3\xb8fta, videre Trondheimsveien til Frogner og Skedsmokorset. Fra Olavsgaard til Oslo bygrense f\xc3\xb8lges E6. Derfra f\xc3\xb8lges \xc3\x98stre Akervei til \xc3\x98kern og m\xc3\xa5l p\xc3\xa5 L\xc3\xb8ren Idrettsanlegg._NEWLINE_Til og med 2011 gikk traseen p\xc3\xa5 \xc3\xb8stsiden av Mj\xc3\xb8sa: fra Moelv og Brumunddal til Olrud utenfor Hamar, hvor det var matstasjon. I Wien-krysset gikk l\xc3\xb8ypa ut p\xc3\xa5 E6 igjen. Ved avkj\xc3\xb8ringen til Ottestad tok l\xc3\xb8ypa av E6 og fulgte fylkesvei 222 gjennom Stange og Tangen, deretter gamleveien langs Mj\xc3\xb8sa inntil denne gikk sammen med E6 for s\xc3\xa5 \xc3\xa5 f\xc3\xb8lge E6 til Minnesund. Traseen ble lagt om i 2012 med en varighet p\xc3\xa5 minimum fire \xc3\xa5r p\xc3\xa5 grunn av veiarbeid ved Mj\xc3\xb8sa._NEWLINE_Styrkepr\xc3\xb8ven omfatter n\xc3\xa5 5 distanser p\xc3\xa5 landevei, Trondheim \xe2\x80\x93 Oslo 540 km, Domb\xc3\xa5s - Oslo - 348 km, Lillehammer \xe2\x80\x93 Oslo 188 km, Gj\xc3\xb8vik \xe2\x80\x93 Oslo Jentetr\xc3\xa5kket 133 km og Eidsvoll \xe2\x80\x93 Oslo 57 km.'